གློག་བརྙན་འདི་ལ།ད་དུང་ངོས་གཞན་དག་ནས་ཀྱང་བལྟས་ཆོག་སྟེ།བུ་མོ་དེ་གཉིས་འཚར་ལོངས་བྱུང་བའི་གོ་རིམ་ཁྲོད།ཨ་ཕས་ཁོ་གཉིས་ཀྱི་བྱིས་དུས་ཀྱི་རྩེད་མོ་དང་དགའ་སྤྲོ་མང་པོ་ཞིག་བཅོམ་པ་ལ།དེ་ལ་ངོ་ཡ་བྱེད་ཆེད་ཐབས་ཤེས་འདྲ་མིན་འཐེན་པ།ཡང་ན་ཨ་ཕའི་བཀོད་སྒྲིག་ལ་མ་འཐད་པའི་དབང་གིས་སུན་སྣང་གི་གཏམ་དང་བྱ་སྤྱོད་རབ་ཅིག་མངོན་པ་ལྟ་བུ།ལྷག་ཏུ།བུ་མོ་ཆེ་བ་རྒྱལ་ཁབ་རིམ་པའི་ལུས་རྩལ་སློབ་གླིང་ལ་ཞུགས་རྗེས།ལང་ཚོའི་གཟི་དཔལ་རྒྱས་པ་དང་མཉམ་དུ་ང་རྒྱལངན་ཆ་ཅན་ལ་བལྟ་མི་རུང་།གཞོན་ནུ་ལ་རང་བཞིན་གྱིས་ཐོན་ངེས་པའི་ཆེ་མཐོང་ལ་གོ་དགོསགྱི་མགོ་འཕང་ཇེ་མཐོར་སོང་སྟེ།ཨ་ཕའི་རྩལ་ཁྲིད་ལ་མིན་དགག་གིས་ཕ་བུ་གཉིས་སྦེ་འགྲན་བྱས་པ་ལྟ་བུ།དེར་ན་ཚོད་སྨིན་པ་དང་མཉམ་དུ་གསར་མོ་མཛེས་ངོམ་གྱི་ལང་ཚོའི་སྣང་བ་ལ་རོལ་བར།ལུས་སྦྱང་རྩལ་བྱང་གི་ཆུ་ཚད་ཡར་ཐོན་མ་བྱུང་བར་ཇེ་ཐུ་ཇེ་སྡུག་ཏུ་སོང་བ་ལ།སྦེ་ག་འགྲན་ཐེངས་གཉིས་ལ་ཕམ་ཁ་ཉོས་པ།རྗེས་སུ་ཨ་ཕ་ལ་འགྱོད་བཤགས་ཀྱིས།ཡང་བསྐྱར་ཕ་སྨད་གཉིས་ཀྱིས་དཔོན་སློབ་ཀྱི་གསེར་ཟམ་བཙུགས་པ་བཅས་ཀྱི་གོ་རིམ་ནི་མི་གཤིས་དང་ཧ་ཅང་འཚམ་ལ།དགའ་སྐྱོ་ཆགས་སྡང་ཅན་གྱི་མི་ཞིག་སྐྱོང་བའི་འཚར་ལོངས་ཀྱི་གོ་རིམ་དང་ཧ་ཅང་འཕྲོད་པ་རེད།ཕ་སྨད་དབར་གྱི་དགེ་སློབ་ཀྱི་གསེར་ཟམ་ཡང་བསྐྱར་བཙུགས་པ་ནས།སློབ་གླིང་དགེ་རྒན་གྱི་སྣེ་སྟོན་མཛུབ་ཁྲིད་དང་ཨ་ཕའི་སློབ་སྟོན་གཉིས་ཁ་ཁར་གྱུར་པ་རེད།དཔེར་ན།སྦེ་འགྲན་དངོས་ཀྱི་སྐབས་སུ།དགེ་རྒན་དེས་འགྲན་ཡ་ལ་ཕར་རྒོལ་བྱོས་ཟེར་ན།ཨ་ཕས་འགོག་རྒོལ་བྱོས་ཟེར་བ་ལྟ་བུ།དགེ་རྒན་གྱིས་འགོག་རྒོལ་བྱོས་ཟེར་དུས།ཨ་ཕས་ཕར་རྒོལ་བྱོས་ཟེར་བ་ལྟ་བུ།ལྷག་ཏུ།མཇུག་མཐའི་འཛམ་གླིང་རིམ་པའི་རྟིང་རྩོད་ལ།ཨ་ཕས་ཐབས་ཤེས་གཞན་གང་དང་གང་ཡང་མ་བཤད་པར།ཁྱོད་ཀྱི་རྒྱལ་ཁ་ནི་གསེར་གྱི་རྟགས་མ་ཁོ་ན་ཙམ་མ་ཡིན་པར།ད་ལ་ཐུག་གི་དབར་གྱི་ཟུར་ཟ་དང་འཕྱ་དགོད།ཚིག་མཚོན།མྱི་ཁ་སོགས་ལས་རྒྱལ་སོང་བ་དང་།དེ་ལས་ཀྱང་བུད་མེདབུ་མོ་ཆུང་ཆུང་དེ་དག་བསྟན་ནསཀྱི་རྒྱལ་ཁ་ཡིན་པར་སེམས་གསོ་དང་།རང་སེམས་རང་གསོ།རང་འཇོན་རང་འདོན།སེམས་རྩ་ཞེ་རྩལ་གདོན་པ་ནི་གནད་ཀྱི་དམ་པ་ཡིན་པར་སྐུལ་བ་ལྟ་བུའོ།།